«Quai ch'ins n'enconuscha betg fa tema»

JACHEN CURDIN ARQUINT: En october ha el accumplì ses 70avel anniversari.

Da Flurin Andry, ANR
En quest'occasiun ha el quintà in zic da sai e da sia vita. Tenor el nun è la situaziun dal rumantsch uschè mala ch'ins possia mo pli resignar. Gea, gea, ch'el saja senz'auter pront da vegnir en visita a quintar in zic da sia lavur e da sia vita, ha ditg il giubilar Jachen Curdin Arquint. Precis uschè pauc cumplitgà è alura er stà l'inscunter cun l'anteriur rectur da la scola chantunala, per numnar mo ina da sias activitads. 
Nat e creschì si è Jachen Curdin Arquint a Susch. Cur ch'el aveva diesch onns è rutta ora la segunda guerra mundiala. «Susch era in lieu cun bler militar e nus buobs avevan ina grond'admiraziun per ils schuldads», sa regorda'l. «Pli tard è vegnì idealisà quel temp dal servetsch activ, ma da l'eroissem sco che blers han fatg valair suenter avain nus vis pauc.» Perquai ch'el aveva decis da frequentar la scola chantunala ha el prendì uras da latin tar il plevon Jachen Ulrich Gaudenz a Zernez. D'atun ha'l alura fatg l'examen per il gimnasi a Cuira. 
L'emprim onn a la scola chantunala è stà dir per il giuven Engiadinais perquai ch'el sa laschava encrescher ferm. Ma suenter la segunda classa èsi stà pli simpel: «Ins aveva fatg pel dira, e jau crai che quai era er l'intent che questa glieud fatscha sper la scolaziun er in zic pel dira per ch'els tegnan tras in studi academic.» Cumenzà il studi da romanistica ha Jachen Curdin Arquint a Turitg. Suenter ha'l cuntinuà a studegiar a Firenze ed a Paris a la Sorbonne. Dal 1955 ha'l fatg a Turitg sia dissertaziun sur dal particip. Jachen Curdin Arquint è da l'avis ch'i stuess esser pussaivel er en avegnir da studegiar in auters pajais: «A mai para che las universitads na fetschian in bun lavur sch'ellas na permettan pli a lur students dad ir or da la Svizra per in pèr semesters e da cuntinuar suenter qua cun lur studi. Quels semesters a l'ester valan or. Els m'han avert l'orizont fitg ferm.» 
En connex cun la situaziun dal rumantsch manegia el ch'i na dettia nagina autra strategia che quella da cultivar l'existent, da mantegnair il plaschair da vita e na da far ina politica da resignaziun. «I nun è gist be da guardar enavos e da resignar, mabain da chaminar enavant vers l'avegnir.» El di che la tendenza da resignar hajan ins cun tut, mintgatant er cun l'atgna vita: «Jau crai che quai saja ina lescha da vita, che quai tocca pro.» Dal Rumantsch Grischun manegia Jachen Curdin Arquint che quai saja in process e ch'el haja er gì in mument fin ch'el saja stà bun da dir gea. «A l'entschatta han ins ina reacziun da defaisa. Quai ch'ins n'enconuscha betg fa tema.» 
FATGS PERSUNALS
Num: Arquint 
Prenum: Jachen Curdin 
Data da naschientscha: 20 october 1929
Hobis: Bunamain tut quai che jau fatsch
Lieu da vacanzas preferì: Munt d'Ardez
Musica preferida: Johann Sebastian Bach 
Ovras publitgadas:
*«Vierv ladin, Grammatica elementara dal rumantsch d'Engiadina Bassa», 1964 (exaust).
*Mezs d'instrucziun (5 mezs), tanter quels il «Vocabulari fundamental ladin». Lehrmittelverlag Graubünden, 1980, fr. 40.80.
*«In lingia directa, Ün cuors da rumantsch vallader». Cudesch plus exercizis, Lia rumantscha, 1997, fr. 60.40. ISBN 3-906680-57-0. 
Il pled dal mais
La «wäscheria» u Gidar a quels da lingua tudestga. Dapi intgins onns datti ina lavandaria cun filialas a Glion ed a Samedan, la quala sa numna «Wäscheria». Il pled è dad ina vart tudestg, ma da l'autra vart è la desinenza stget rumantscha. Pertge questa cumbinaziun? Probablamain han ins vulì che quels da lingua tudestga enclegian era da tge ch'i sa tracta. Ins pudess far quai en sasez er anc cun auters pleds, per exempel per paun van en avegnir tuts en la «bäckeria», a baiver la biera en la «kneiperia» e per vestgadira da segunda maun en la «lumparia».